

|  |  |
| --- | --- |
| Αριθ. Πρωτ. 536 | Αθήνα 14/6/2025ΠροςΤους Συλλόγους Εκπαιδευτικών Π.Ε.  |

**Θέμα: Κυριακή 15 Ιουνίου-Ημέρα παγκόσμιας δράσης για την Παλαιστίνη.**

**Συμμετέχουμε 7:00 μ.μ. στο συλλαλητήριο στο Σύνταγμα και στις συγκεντρώσεις σε όλες τις πόλεις της Ελλάδας.**

Με αισθήματα αγωνίας, οργής και αποτροπιασμού οι Έλληνες εκπαιδευτικοί, όπως και όλη η ελληνική και παγκόσμια κοινότητα, γινόμαστε, καθημερινά, μάρτυρες των φρικαλεοτήτων που προκαλεί το κράτος του Ισραήλ στον παλαιστινιακό λαό στη Λωρίδα της Γάζας, με τα θύματα να προέρχονται, κυρίως, από τον άμαχο πληθυσμό. Μετά από 588 μέρες, 61.000 νεκροί και 119.000 τραυματίες είναι το αποτέλεσμα των σφοδρών βομβαρδισμών και πολεμικών επιχειρήσεων στην περιοχή, με δύο εκατομμύρια κατοίκους της Γάζας να είναι καταδικασμένοι σε λιμό χωρίς υγειονομική περίθαλψη και κατεστραμμένα νοσοκομεία.

Μεγάλες διαδηλώσεις πραγματοποιούνται σε όλο τον κόσμο με αίτημα να ανοίξουν τα σύνορα ώστε να περάσει η ανθρωπιστική βοήθεια, να τερματιστεί η απομόνωση του παλαιστινιακού λαού και να του δοθεί το αυτονόητο δικαίωμα να έχει δικό του κράτος, σύμφωνα με τις αποφάσεις του Ο.Η.Ε.

Αυτή τη στιγμή χιλιάδες άνθρωποι από όλο τον κόσμο, ανάμεσα τους και Έλληνες, συρρέουν στην περιοχή στο πλαίσιο της εκστρατείας «Πορεία στη Γάζα». Έρχονται κι αυτοί αντιμέτωποι με βία, απαγωγές, κρατήσεις και απελάσεις.

Ενώνουμε κι εμείς τη φωνή μας μαζί τους και δίνουμε τον αγώνα για να πάψει τώρα η γενοκτονία στη Γάζα.

**Το Δ.Σ. της Δ.Ο.Ε. καλεί την Κυριακή 15 Ιουνίου τους εκπαιδευτικούς της πρωτοβάθμιας εκπαίδευσης στις 7:00 μ.μ. στο Σύνταγμα αλλά και σε όλες τις συγκεντρώσεις ανά την Ελλάδα.**

Απαιτούμε:

• Η ελληνική κυβέρνηση να διακόψει κάθε συνεργασία με τον εγκληματία πολέμου Νετανιάχου.

• Να σταματήσει τώρα η γενοκτονία στην Παλαιστίνη.

• Να ανοίξει η ανθρωπιστική δίοδος στη Γάζα.

• Την άμεση απελευθέρωση ακτιβιστών και ακτιβιστριών.

• Να τερματιστεί ο αποκλεισμός.

